b'\n_START_ARTICLE_\nMartti Manninen\n_START_PARAGRAPH_\nMartti Jermo Antero Manninen (s. 13. marraskuuta 1943 Hirvensalmi) on suomalainen virkamies ja tasavallan presidentin entinen neuvonantaja. H\xc3\xa4n on koulutukseltaan oikeustieteen kandidaatti ja puoluekannaltaan keskustalainen. _NEWLINE_Manninen oli 1970-luvulla ulkoministeri\xc3\xb6n palveluksessa lukuisissa eri teht\xc3\xa4viss\xc3\xa4 ja ty\xc3\xb6skenteli muun muassa Suomen Tel Avivin ja Washingtonin suurl\xc3\xa4hetyst\xc3\xb6iss\xc3\xa4. Manninen toimi eduskunnan perustuslakivaliokunnan ja ulkoasiainvaliokunnan valiokuntasihteerin\xc3\xa4 1978\xe2\x80\x931984. _NEWLINE_Manninen toimi tasavallan presidentin neuvonantajana vuodesta 1994, mit\xc3\xa4 ennen h\xc3\xa4n oli ollut presidentin erityisavustajana vuodesta 1984. H\xc3\xa4n oli my\xc3\xb6s presidentin kanslian kansliap\xc3\xa4\xc3\xa4llik\xc3\xb6n sijainen vuodesta 1988._NEWLINE_H\xc3\xa4net irtisanottiin virastaan vuonna 2003 syntyneen niin sanotun \xe2\x80\x9dIrak-skandaalin\xe2\x80\x9d vuoksi, jossa Manninen syyllistyi virkasalaisuuden rikkomiseen luovuttaessaan ulkoasiainministeri\xc3\xb6n salaisia asiakirjoja silloisen oppositiopuolueen Suomen Keskustan puheenjohtajalle Anneli J\xc3\xa4\xc3\xa4tteenm\xc3\xa4elle. Oikeudessa h\xc3\xa4net tuomittiin 80 p\xc3\xa4iv\xc3\xa4sakkoon.'